Presidenti Bush rithekson mbështetjen e Shteteve të Bashkuara për qeverinë irakiane
Presidenti tha se ky është një moment kthese për Irakun dhe për partneritetin ndërmjet këtij vendi dhe Shteteve të Bashkuara
Presidenti Bush thotë se dërgoi Sekretaren e Shtetit Kondoliza Rajs the Sekretarin e Mbrojtjes Donald Ramsfeld në Irak për të vlerësuar gjendjen atje dhe për t’i përcjellë një mesazh udhëheqjes irakiane: “Është shumë e rëndësishme që këta dy zyrtarë të lartë të ulen dhe të diskutojnë me udhëheqësit e rinj dhe t’ua bëjnë të qartë se gëzojnë mbështetjen e Shteteve të Bashkuara dhe se Amerika dëshiron që ata të arrijnë sukses,” tha zoti Bush. Presidenti tha se zonja Rajs dhe zoti Ramsfeld u kthyen me përshtypje interesante. Ai tha se ata arritën në përfundimin se udhëheqja irakiane është optimiste, energjike dhe e angazhuar për të arritur sukses. Në komentet që dha në konferencën për shtyp në Shtëpinë e Bardhë, duke qëndruar pranë Sekretares së Shtetit Rajs dhe Sekretarit të Mbrojtjes Ramsfeld, Presidenti tha se qeveria e re përfaqëson një fillim të ri për popullin irakian: “Mendojmë se ky është një moment kthese për irakianët, dhe një kapitull i ri për partneritetin tonë”. Por presidenti theksoi se megjithë përparimin e arritur ditët e fundit, ende ka sfida. Ai tha se informacioni që i dhanë Sekretarja Rajs dhe Sekretari Ramsfeld nuk ishte tepër entuziast, por jepte një vlerësim realist të gjendjes në Irak: “Kemi përpara një periudhë të vështirë, pasi ende ka terroristë në Irak, të cilët janë të gatshëm të marrin jetë të pafajshme, në mënyrë që të ndalin përparimin e demokracisë”. Disa herë gjatë komenteve të tij, Presidenti foli mbi nevojën për unitet në Irak dhe për krijimin e një qeverie që përfaqëson të gjithë popullin e Irakut. Presidenti i bëri këto komente ndërkohë që një anëtar i lartë i Senatit amerikan ngriti idenë që Iraku të mund të ndahet në tre rajone të veçanta: shiit, kurd dhe suni, me një qeveri qendrore në Bagdat. Senatori Joseph Biden, demokrati më i lartë në Komisionin e Senatit për Marrëdhënie me Jashtë, botoi një shkrim një gazetën New York Times, ku thekson se ky propozim synon që të ruhet një Irak i bashkuar, duke lejuar secilin rajon të ketë në dorë administrimin e vet, ndërsa qeveria qendrore merret me çështjet që prekin interesin e përbashkët. Shtëpia e Bardhë e cilësoi këtë si një plan për ndarjen e Irakut, dhe e hodhi menjëherë poshtë propozimin. Zëdhënësi Scott McClellan tha se ideja e ndarjes nuk është ngritur nga asnjë udhëheqës irakian dhe nuk gëzon mbështetjen e popullit të Irakut.